# Bragantza (Portugal)

Bragantza Portugalgo ipar-ekialdean dagoen hiria da, Iparraldeko eskualdearen, Alto Tras-os-Montes azpieskualdearen eta izen bereko barrutiaren hiriburua.
35.341 biztanle zituen 2011ean.

## Geografia

Iparraldean eta ekialdean Ourenseko probintzia eta Zamorako probintziak, hegoaldean Macedo de Cavaleiros eta mendebaldean Vinhais mugakide ditu. Montesinho Natura Parkearen ertzean dago.

## Fregesiak

| Alfaião Aveleda Babe Baçal Calvelhe Carragosa Carrazedo Castrelos Castro de Avelãs Coelhoso Deilão Donai Espinhosela Faílde França Gimonde Gondesende | Gostei Grijó de Parada Izeda Macedo do Mato Meixedo Milhão Mós Nogueira Outeiro Parada Paradinha Nova Parâmio Pinela Pombares Quintanilha Quintela de Lampaças | Rabal Rebordainhos Rebordãos Rio de Onor Rio Frio Salsas Samil Santa Comba de Rossas Santa Maria São Julião de Palácios São Pedro de Sarracenos Sé Sendas Serapicos Sortes Zoio |

## Demografia

Bragançako udalerriaren populazioa (1801 – 2009) :
| 1801 | 1849 | 1900 | 1930 | 1960 | 1981 | 1991 | 2001 | 2009 |
| 27 961 | 16 929 | 30 513 | 29 750 | 37 553 | 35 380 | 33 055 | 34 750 | 34 375 |

## Historia
### Aurre historia

Paleolito garaiko aztarnak aurkitu dira baina lehenengo asentamentuak Neolito garaian ezarri ziren. Hasierako komunitate horien aztarna ugari dago, keramika, nekazal tresnak, gezi puntak, bitxiak... denak harriz egindakoak.

### Aintzinaroa

Penintsularen iparraldean egonik, erromatarren kolonizazioa nahiko berantiarra izan zen. Kastro luso-erromatarrak oraindik mantentzen dira, Sacóias eta Avelãskoa kasu. Avelãsko kastroa Astorgarako errepidean kokaturik zegoen.

### Erdi Aroa

Bragantzaren antzeko izena aipatzen den lehen aldia k.o. 569ko agiri batean ageri da, Lugoko itunean, eta Vergancia izena aipatzen da. Garai hartarako Erromatar Inperioa eroria zen eta sueboak ziren eskualdean nagusi. Ondoren bisigodoek eskuratu zuten lurraldea. Leinu germaniko hauen aztarna handirik ez dago ordea.
Mairuak ere izan ziren bertan baina denbora tarte txikien. XI eta XII mendeetan Avelãsko kastroko familiak agindu zuen Bragantzan eta orduan kokatzen da hiriaren sorrera. Portugalgo konderria sortu zenean koroaren esku gelditu zen eta hauek gotortu egin zuten, Espainiarekiko mugatik gertu baitzegoen. XVI mendean bi herrialdeen arteko gerrak izan ziren eta gaztelarrek 1381ean Bragantza hartu zuten. Portugalek Ingalaterrarekin aliantzak eratu eta galdutako hiriak berreskuartu zituzten. Gerra hauek ordea lurraldea suntsitu egin zuten.

### Bragantzako dukerria

1442an Alfontso V.ak dukerria ezarri zuen bertan eta Bragantzako dukeen dinastia sortu zen. Fernando dukeak (Bragantzako bigarren dukeak) erregearen Afrika iparraldeko espedizioak finantziatu zituen eta erregearen agintari goren bihurtu zen. Hainbestekoa izan zen dukeek hartu zuten indarra, monarkia kontrolatzeko lanetan hasi zirela eta azkenean zigor gisa Joanes II.ak Bragantzako Etxea desegin eta bere lurraldeak eskuratu zituen. 1496an Manuel I.ak lurraldeak itzuli zizkien baina Bragantza aberats bihurtu zuten juduak hiritik kanporatzera behartu zituen. Mende hauetan Bragantzaren garapena handia izan zen. Eliza, komentu eta jauregiak berriztu ziren eta kaleek industrializazio eta merkatal-jarduera garrantzitsuak izan zituzten. Horrela sortu ziren Rua dos Prateiros (zilar merkatariak), Rua dos Sineiros (kanpaigileak), Rua dos Oleiros (olio egileak), Rua da Alfândega (aduanak), Ponte das Tenarias (larrugileak) eta Ponte das Ferrarias (olariak) besteak beste.

### Aro modernoa

1640an Portugalek Espainiatik banatzea lortu zuenean Bragantako 8. dukea Portugalgo errege bihurtu zen, Joanes IV.a.
XVIII mendetik aurrera ordea Bragantzak aldi hobeak eta okerragoak izan zituen, batez ere industrializazioaren saiakera desberdinen emaitza aldakorren ondorioz. XIX mendean nekazaritzaren krisia ere iritsi zen eta Bragantza populazioa galtzen hasi zen. Honetaz gain Bragantza da Lisboatik urrunen dagoen barruti-hiriburua.

## Ondasun nabarmenak

* Domus Municipalis: Portugalgo udaletxerik zaharrena da. Eraikin zibil erromanikoaren kasu bakarra da Iberiar penintsula osoan.
* Gaztelua: XIII. mendean eginda estilo gotikoan, Portugal osoan hoberen kontserbatutakoen artean dago.
* Abade de Baçal museoa.
* Mozorro eta jantzien museo iberikoa.
* Ciência Viva zentroa.

## Iruditegia

* Bragantzaren ikuspegia.
* Domus Municipalis.
* Hiriko erdigunea, fondoan gaztelua dagoelarik.
* Goitik ateratako argazkia gazteluaren ingurunearekin.
* Gazteluaren irudia dorre nagusiarekin (Torre de Menagem).
* Gazteluaren harresiak.
* Montesinho Natura Parkea.

## Hiri senidetuak

* León (Espainia) (Espainia)
* Zamora (Espainia)

## Erreferentziak

* ↑ Euskaltzaindiaren 157. araua - Europako hiriak
* ↑ "Instituto Nacional de Estatística"

## Kanpo estekak

* (Portugesez) Bragançako webgune ofiziala
* Datuak: Q768261
* Multimedia: Bragança (Portugal) / Q768261